IZVEDBENA UREDBA KOMISIJE (EU) 2019/1587

z dne 24. septembra 2019

o prepovedi vnosa osebkov nekaterih prosto živečih živalskih in rastlinskih vrst v Unijo v skladu z Uredbo Sveta (ES) št. 338/97 o varstvu prosto živečih živalskih in rastlinskih vrst z zakonsko ureditvijo trgovine z njimi

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 338/97 z dne 9. decembra 1996 o varstvu prosto živečih živalskih in rastlinskih vrst z zakonsko ureditvijo trgovine z njimi (1) ter zlasti člena 4(6)(a) in (b) Uredbe,

ob upoštevanju naslednjega:

(1) Namen Uredbe (ES) št. 338/97 je varovati prosto živeče živalske in rastlinske vrste in zagotoviti njihovo ohranitev z zakonsko ureditvijo trgovine z živalskimi in rastlinskimi vrstami, navedenimi v prilogah k Uredbi. Komisija lahko navedeno uredbo izvaja z določitvijo omejitev za vnos osebkov nekaterih vrst v Unijo.

(2) Trenutno veljavni seznam vrst, za katere je vnos v Unijo prepovedan, je bil določen oktobra 2017 z Izvedbeno uredbo Komisije (EU) 2017/1915 (2).

(3) Ob upoštevanju ustreznih priporočil z 69. in 70. zasedanja stalnega odbora CITES (3) in na podlagi poročil, pripravljenih za skupino EU za strokovno presojo (4), je skupina prišla do zaključka, da bi bilo ohranitveno stanje določenih dodatnih vrst iz Priloge B k Uredbi (ES) št. 338/97 resno ogroženo, če se ne prepove njihovega vnosa iz določenih držav izvora v Unijo (5). Zato bi bilo treba prepovedati vnos osebkov naslednjih vrst v Unijo: — Pericopsis elata iz Slonokoščene obale, — Prunus africana iz Ekvatorialne Gvineje.

(4) Ob nadaljnjem upoštevanju odcepitve Južnega Sudana od Sudana 9. julija 2011 in njegovega pristopa kot nove države članice na zasedanju Generalne skupščine Združenih narodov 14. julija 2011 bi bilo treba, da se ohranijo določbe, ki so že veljale v zvezi s predhodno državo, prepovedati tudi vnos osebkov naslednjih vrst v Unijo: — Torgos tracheliotus iz Južnega Sudana.

(5) Ob upoštevanju nadaljnjih priporočil stalnega odbora CITES na 69. in 70. zasedanju ter na podlagi poročil, pripravljenih za skupino za strokovno presojo (6), je skupina sklenila tudi, da prepoved vnosa v Unijo ni več potrebna za osebke naslednjih vrst: — Hippopotamus amphibius, Stangeriaceae spp. in Zamiaceae spp. iz Mozambika, — Balearica regulorum in Agapornis fischeri iz Tanzanije, — Poicephalus fuscicollis iz Malija, — Phelsuma breviceps in Phelsuma standingi iz Madagaskarja, — Naja atra, Naja kaouthia, Naja siamensis, Cuora galbinifrons, Heosemys annandalii in Heosemys grandis iz Laosa, — Stigmochelys pardalis iz Demokratične republike Kongo, — Hippocampus kuda iz Vietnama, — Pandinus roeseli (7) iz Benina, Gane in Toga, — Acanthastrea hemprichii, Favites halicora in Platygyra sinensis iz Tonge.

(6) Skupina za strokovno presojo je poleg tega na podlagi najnovejših razpoložljivih informacij o nomenklaturi sklenila, da je treba ime vrste Ovis vignei bochariensis spremeniti v Ovis aries cycloceros. Ta sprememba nomenklature ne vpliva na področje uporabe začasne ustavitve, ki je že v veljavi.

(7) Skupina za strokovno presojo je na koncu sklenila, da bi bilo treba na podlagi najnovejših razpoložljivih informacij prepoved vnosa osebkov iz družine Cycadaceae iz Mozambika v Unijo spremeniti tako, da se nanaša le na osebke vrste Cycas thouarsii iz navedene družine.

(8) Ob upoštevanju sklepov skupine za strokovno presojo in – v primeru kombinacij vrst/držav iz točke (3) zgoraj – po posvetovanju z zadevnimi državami izvora v okviru Stalnega odbora CITES bi bilo treba posodobiti seznam vrst, za katere je vnos v Unijo prepovedan, in zaradi jasnosti nadomestiti Izvedbeno uredbo (EU) 2017/1915.

(9) Ukrepi iz te uredbe so v skladu z mnenjem Odbora za trgovino s prostoživečimi živalskimi in rastlinskimi vrstami, ustanovljenega v skladu s členom 18 Uredbe –

SPREJELA NASLEDNJO UREDBO:

Člen 1 Vnos osebkov prosto živečih živalskih in rastlinskih vrst iz Priloge k tej uredbi iz držav izvora, navedenih v Prilogi, v Unijo se prepove.

Člen 2 Izvedbena uredba (EU) 2017/1915 se razveljavi. Sklicevanja na razveljavljeno izvedbeno uredbo se razumejo kot sklicevanja na to uredbo.

Člen 3 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 24. septembra 2019 Za Komisijo Predsednik Jean-Claude JUNCKER

(1) UL L 61, 3.3.1997, str. 1.

(2) Izvedbena uredba Komisije (EU) 2017/1915 z dne 19. oktobra 2017 o prepovedi vnosa osebkov nekaterih prosto živečih živalskih in rastlinskih vrst v Unijo (UL L 271, 20.10.2017, str. 7).

(3) Izvajanje resolucije konference 12.8 (Rev. CoP17) o pregledu pomembnejše trgovine z osebki iz Dodatka II – Priporočila stalnega odbora, Ženeva, 6. maj 2019, na voljo na https://cites.org/sites/default/files/notif/E-Notif-2019-027.pdf.

(4) Tehnično poročilo št. 79/4/2/1 iz maja 2017 o spremembah mnenj skupine za strokovno presojo: vključno s pregledom mnenj za vrste iz Priloge A, ki izvirajo iz naravnega okolja, in mnenj za nekdanje države/ozemlja; Tehnično poročilo št. 80/4/2/2 iz avgusta 2017 o pregledu podvrste Ovis, navedene v CITES, v Uzbekistanu: ocena začasne ustavitve uvoza v EU za Ovis vignei bochariensis; Tehnično poročilo št. 82/4/2/2 iz januarja 2018 o primerjavi odločitev EU in odločitev, ki so bile sprejete na 69. zasedanju stalnega odbora CITES, v okviru pregleda pomembnejše trgovine; Tehnično poročilo št. 85/4/2/3 iz novembra 2018 o primerjavi odločitev EU in odločitev, ki so bile sprejete na 70. zasedanju stalnega odbora CITES.

(5) Povzetki sej skupine za strokovno presojo so na voljo na https://circabc.europa.eu/w/browse/b46ce9b8-0fe6-4aab-b420-0c31527ad866.

(6) Tehnično poročilo št. 82/4/2/2 iz januarja 2018 o primerjavi odločitev EU in odločitev, ki so bile sprejete na 69. zasedanju stalnega odbora CITES, v okviru pregleda pomembnejše trgovine; Tehnično poročilo št. 85/4/2/3 iz novembra 2018 o primerjavi odločitev EU in odločitev, ki so bile sprejete na 70. zasedanju stalnega odbora CITES.

(7) Začasna ustavitev, ki se je prvotno uporabljala za vrsto Pandinus imperator, iz katere se je leta 2017 ločila nova vrsta Pandinus roeseli, po taksonomskih spremembah, sprejetih na 17. zasedanju konference pogodbenic Konvencije CITES.